Stabilizálódott az iraki államfő állapota
Stabilizálódott Dzsalál Talabáni iraki államfő állapota, akit hétfő éjjel eszméletlenül vittek kórházba Bagdadban, miután szélütés érte - jelentette kedden az iraki elnöki hivatal.
"Az életfunkciók normálisak és az elnök egészségi állapota stabil" - olvasható az elnöki hivatal honlapján. A német hírügynökség értesülése szerint Talabáni kómában van. Néhány iraki médium már Talabáni haláláról számolt be, az elnöki hivatal azonban cáfolta ezeket a híradásokat.

A Medinat et-Tíb kórházban fekvő államfőt kedden meglátogatta Núri al-Máliki miniszterelnök. Állítólag az is felmerült, hogy külföldön folytassák az agyvérzést szenvedett 79 éves politikus gyógykezelését.

Az iraki elnök utolsó nyilvános szereplése hétfőn este volt. Az állami televízió a kormányfővel tartott találkozóját közvetítette, amelyen az ország helyzetét vitatták meg abból az alkalomból, hogy az ázsiai országból éppen egy évvel ezelőtt - 2011. december 18-án - vonultak ki az utolsó amerikai katonák.

Dzsalál Talabánit az elmúlt években többször kezelték külföldön. 2008 augusztusában sikeres szívműtéten esett át az Egyesült Államokban.

A mérsékelt kurd politikus a Kurdisztán Hazafias Uniójának (UPK) vezetője, és 2005-ben került az elnöki székbe, amivel az ország történetének első kurd államfője lett.
iraki kormányfő kóma Irak szélütés